HU Az Európai Unió Hivatalos Lapja L 119/14

A BIZOTTSÁG 380/2012/EU RENDELETE

(2012. május 3.)

az 1333/2008/EK európai parlamenti és tanácsi rendelet II. mellékletének alumíniumtartalmú élelmiszer-adalékok használati feltételeinek és használati mennyiségeinek tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,

mivel:

(1) Az 1333/2008/EK rendelet II. melléklete meghatározza az élelmiszerekben használható élelmiszer-adalékok uniós jegyzékét és használati feltételeiket.

(2) Az Európai Élelmiszerbiztonsági Hatóság (EFSA) 2008. május 22-i szakvéleményében (2) az alumíniumra vonatkozó megengedhető heti bevitel (TWI) 1 mg/ttkg/hét értékre csökkentését javasolta. Az EFSA továbbá úgy véli, hogy az Unió jelentős részében a nagy mennyiségeket fogyasztók, különösen a gyermekek esetében a módosított TWI általános túllépésével kell számolni.

(3) Az EFSA úgy véli, hogy a teljes népesség alumíniumvegyületekből eredő expozíciója leginkább egyrészt az alumínium élelmiszerekben való természetes előfordulásának, másrészt az alumínium élelmiszer-feldolgozásban való használatának (ideértve az élelmiszer-adalékok használatát is) tulajdonítható. Az emberi étrendeket vizsgáló tanulmányok kialakítása és az alkalmazott analitikai módszerek (melyekkel az élelmiszerben csak az alumínium összmennyiségét lehet meghatározni) miatt azonban az EFSA nem tudja mennyiségileg meghatározni az egyes alumíniumforrások konkrét szerepét.

(4) Az 1333/2008/EK rendelet II. melléklete számos élelmiszerben engedélyezi alumíniumtartalmú élelmiszer-adalékok használatát, gyakran igen nagy felső határértékekkel, vagy pedig a koncentráció-határértékek megadása nélkül (quantum satis).

(5) Az 1333/2008/EK rendelet II. melléklete és az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékok specifikációinak meghatározásáról szóló 231/2012/EU bizottsági rendelet (3) számos élelmiszerben engedélyezi néhány olyan színezék használatát, melyek lakk formájában alumíniumot tartalmazhatnak, általában úgy, hogy a lakkokban lévő alumínium koncentrációjára nincs megadva felső határérték.

(6) Indokolt ezért módosítani az alumíniumtartalmú élelmiszer-adalékok, köztük az alumíniumlakkok használati feltételeit, és csökkenteni használati mennyiségeit, hogy az expozíció ne haladhassa meg a módosított TWI-értéket.

(7) Tekintve, hogy a nagyobb mennyiségű élelmiszer-adalékokat használó gyártási módszereket már évtizedek óta alkalmazzák, átmeneti időszakot kell biztosítani arra, hogy az élelmiszer-ipari szereplők felkészülhessenek az e rendeletben a lakkoktól különböző, alumíniumtartalmú élelmiszer-adalékok használatára előírt új követelmények betartására.

(8) A nem a végfogyasztónak szánt alumíniumlakkok esetében jelenleg a címkén nem kötelező feltüntetni ezek alumíniumtartalmát. E rendelet hatálybalépésétől számított 12 hónapon belül ennek kötelezővé kell válnia, hogy az alumíniumlakkot használó élelmiszergyártók felkészülhessenek az ilyen lakkokra javasolt felső határértékek betartására. Indokolt ezért 12 hónapnál hosszabb átmeneti időszakot biztosítani arra, hogy az élelmiszer-ipari szereplők felkészülhessenek a rendelet új előírásainak betartására.

(9) Az 1129/2011/EU bizottsági rendelettel (4) módosított II. melléklet alapvetően 2013. június 1-jétől alkalmazandó. A II. melléklet hatékony alkalmazásának megkönnyítésére indokolt a mellékletben feltüntetni azokat az időbeli hatályokat, melyek nem 2013. június 1-jén, és e rendelet hatálybalépése után kezdődnek.

(10) Élelmiszergyártóktól kapott információk szerint az alumíniumtartalmú bentonit hordozót (E 558) már nem használják. A bentonit ezért nem szerepel az 1333/2008/EK rendelet III. mellékletének 1. részében, és el kell hagyni az 1333/2008/EK rendelet II. mellékletének B. részében szereplő, az összes adalékot tartalmazó jegyzékről is.

(11) A kalcium-alumínium-szilikát (E 556) és az alumínium-szilikát (kaolin) (E 559) alumíniumtartalmú élelmiszer-adalékokat el kell hagyni az 1333/2008/EK rendelet II. mellékletének B. részében szereplő, az összes adalékot tartalmazó jegyzékről, mivel ezek más élelmiszer-adalékokkal helyettesíthetők.

(12) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,

ELFOGADTA EZT A RENDELETET:

1. cikk

Az 1333/2008/EK rendelet II. melléklete e rendelet mellékletének megfelelően módosul.

2. cikk

(1) Az e rendelet 2014. február 1-jétől alkalmazandó rendelkezéseinek nem megfelelő, de 2014. február 1-je előtt jogszerűen forgalomba hozott élelmiszerek a minőségmegőrzési vagy felhasználhatósági idő lejártáig forgalmazhatók.

(2) Az (1) bekezdéstől eltérően az e rendelet 2014. augusztus 1-jétől alkalmazandó rendelkezéseinek nem megfelelő, de 2014. augusztus 1-je előtt jogszerűen forgalomba hozott élelmiszerek a minőségmegőrzési vagy felhasználhatósági idő lejártáig forgalmazhatók.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó a tagállamokban. Kelt Brüsszelben, 2012. május 3-án. a Bizottság részéről az elnök José Manuel BARROSO

(1) HL L 354., 2008.12.31., 16. o.

(2) Scientific Opinion of the Panel on Food Additives, Flavourings, Processing Aids and Food Contact Materials (AFC) on Safety of aluminium from dietary intake (Az élelmiszer-adalékok, aromák, technológiai segédanyagok és az élelmiszerekkel érintkezésbe kerülő anyagok tudományos testülete (AFC) által az étrendi bevitelből származó alumínium biztonságosságáról készített szakvélemény. The EFSA Journal (2008) 754, 1. o.

(3) HL L 83, 2012.3.22, 1. o.

(4) HL L 295., 2011.11.12., 1. o.